बरामद रकम और कार में सवार युवकों के साथ मथुरा पुलिस की टीम
ग्वालियर। हवाला के जरिए ग्वालियर से दिल्ली जा रहे सराफा व्यवसायी के एक करोड़ 39 लाख 50 हजार रुपए मथुरा पुलिस ने जप्त कर लिए। ये रकम कार से दिल्ली ले जाई जा रही थी। मथुरा पुलिस के अनुसार कार में सवार युवक ग्वालियर के जीवाजीगंज निवासी परमाल सिंह, मुरार के सुशील गुना के जयसिंह इंग्ले ग्वालियर के सराफा व्यवसायी मनोज जैन की इस रकम को लेकर दिल्ली जारहे थे।
UP पुलिस ने रुपए बरामद होने की सूचना आयकर विभाग को भी दे दी है। पुलिस इस बात की जांच कर रही है कि यह पैसा दिल्ली किस मकसद से और किसे देने के लिए ले जाया जा रहा था।
मथुरा के SP सिटी शैलेष कुमार पांडेय ने जानकारी दी कि सोमवार की रात को सूचना मिली थी कि तस्करी की शराब लेकर आ रही एक कार एक्सीडेंट करके भागी है। कार को पकड़ने के लिए धौली प्याऊ पर चैकिंग प्वॉइंट लगाया गया था। मंगलवार की शाम एक कार तेज गति से आती नजर आई। कार DL-3C VX-2955 में चालक समेत तीन युवक थे। चैकिंग पॉइंट पर रोके जाते ही कार में सवार युवक घबराए, तो पुलिस को शक हुआ। कार की डिक्की खुलवाई गई तो पुलिस अधिकारी सन्न रह गए। डिक्की में एक हजार व 500 के नोटों के गड्डियां जमा कर रखी गईं थीं।
पुलिस तीनों युवकों व कार को सीधे थाने ले आई और वरिष्ठ अधिकारियों को सूचना दी गई।हालांकि सूत्रों के मुताबिक कार में 3 करोड़ 9 हजार रुपए थे।
दिल्ली ले जाई जा रही थी नगदी
रुपयों के साथ पकड़े गए तीनों युवकों ने कबूल किया कि यह रुपए ग्वालियर के सराफा कारोबारी मनोज जैन के हैं। शहर के नई सड़क निवासी मनोज जैन की सराफा बाजार में सॉलिड गोल्ड के नाम से होलसेल की दुकान है। आरोपियों ने बताया कि रुपए वह दिल्ली लेकर जा रहे थे। इन युवकों ने बताया कि यह रुपए लेकर उन्हें दिल्ली के चांदनी चौक पर पहुंचाने का निर्देश था, लेकिन किसे देना है, ये दिल्ली पहुंच कर तत्काल ही बताया जाने वाला था। पकड़े गए युवकों ने स्वीकार किया कि इससे पहले भी दिल्ली में रुपए पहुंचा चुके हैं। हर बार मनोज जैन दिल्ली पहुंचने के बाद ही तत्काल रुपए किसे देने हैं, इस बात का खुलासा किया करते थे।
hin_Deva hin_Deva hin_Deva hin_Deva hin_Deva bho_Deva hin_Deva